Qoraqalpog'istonda 21 yoshli qiz o'zini kanalga tashlamoqchi bo'ldi — video

Qoraqalpog'istonning Nukus shahrida 16 may kuni 21 yoshli qiz o'z joniga qasd qilmoqchi bo'ldi. Respublika Favqulodda vaziyatlar boshqarmasi holat yuzasidan ma'lumot berdi.
Qayd etilishicha, 06:23 da Nukus shahar favqulodda vaziyatlar bo'limi tezkor boshqaruv guruhiga murojaat kelib tushgan. Unda Qonliko'l tumanida yashovchi mavsumiy ishchi 2001 yilda tug'ilgan fuqaro Ch.J. o'z joniga qasd qilish maqsadida o'zini Do'stlik kanaliga tashlamoqchi bo'lgani aytilgan.

Voqea joyiga maxsus vazifalarni bajaruvchi mintaqaviy qutqaruv otryadidan 1 ta bo'linma soat 06:28 da yetib borib, fuqaroni qutqarib olishda amaliy yordam ko'rsatilgan.
Avvalroq Namanganda 26 yoshli ayol daryoga cho'kib ketgani hamda uni qidirishga 20 nafar qutqaruvchi va ko'ngilli jalb qilingani haqida xabar berilgandi. Shuningdek, Farg'ona viloyati Rishton tumanida 21 fevral kuni ona va uning ikki qizi kanalda cho'kib ketgandi.